یوخسولون قیسمتی کؤتکدی
اوجورکی بیلیرسیزو دوکتور جئری قزئتینده یازیب، منیم داییم، قالایچی مورتوض، تزه لیکده آخیرت سفریندن دونوب و ایلک آدام اولاراق انکیر منکیری زیارت ائله ییب و اولاردان بیر ائششک حئسابین وئرمک ایچون دویونجا کؤتک یئیه ندن سورا دارماداغین بو دونیایا قاییدیب. داییم اولدوغونا گورا منیمده بوینومدا بیر آغیر یوک وار. هر نه جور اولسا جان جیار ساییلیریق. گئدیب اونو یوخلاماق منیم بورجومدیر. دونن بیرآز یئر یئیینتی آلیب قالایچی دایینین ائوینه دوغرو یولا دوشدوم. یئتیشدیم الیمی باسدیم قاپینی زیلینه، های وئرن اولمادی، قاپینی بیر آز تاپدالایاندان سونرا، قالایچی دایینین حیات یولداشی قاپینین دالیسیندا های باسدی :آماندی قاپینی سیندیرما گلدیم. یازیق دایی دوستوم دئیینه دئیینه قاپینی آچیب اییلمیش بئلین دوزه لدیب باشین قوزاییب اؤزیمه باخاندا، سالام دئدیم کئفین سوروشاندا قهرلنیب آغلیا آغلیا دئدی : آی بالا!آللاه اینسانین عقلین آلینجان جانین آلسین بیر یوللوق قورتارسین! سنین بو یوخسول داییوین آروادی اولاندان گون اؤزینه حسرت قالدیم. اؤره کدن بیر آه چکیب علاوه ائله دی : اوجا بویوم بو قاپیدا بوکولدی،گؤزه للیگیم، ساات بدنیم الیمدن گئتدی، ایندی ده قوجا واختیندا دوشوب یورقان دوشه گه، آلتین اوستون تمیزله مک منه قالیب. اوخ اوخ! قیچیم سیناردی بو ائوه گلین گلنده. اؤزگه اوغلونون یولوندا اؤزیمی چوروتدیم. دونوب ائوه ساری گئدنده، منده دالیسیجا یاواش یاواش آددیملایا آددیملایا دایی دوستونون غمین کدرین یونگوللتمک آماجیلا دئدیم :دایی دوستی! اوستاد شهریار رحمتلیک دئییر: آخیرتی اولانلارین دونیاسی غم سیز اولماییب. سنین بو زحمتلرین هئچه گئتمز. بو دونیان اولماسادا او دونیادا یئرین بهشتین لاپ اورتاسیندا اولاجاق. اؤزیده آللاه سنی بهشتین ان گؤزل حوری سی ائلراینشاللا. ائله قالایچی دایینیندا بو دونیادا نه چیله لر چکدیگین بیر آللاه بیلیر. اودا غلمان اولار بو دونیانین یئرینه او دونیادا آی یاشارسیز هااا. دایی دوستوم بو سؤزلری ائشیدنده آیاق ساخلاییب اللرین بئلینه قویوب دونوب اؤزیمه ایری ایری باخاندا دئدی: بالا هاماش! من ائشیتمیشم کاسیبین نه بو دونیاسی وار نه او دونیاسی. نه حوری سی؟ نه قلمانی؟ گینه منی دئسن یاراشاندی قالایچی موتوضدان قلمان اولار؟ هله او دونیانین قاپیسیندان باخیب،سنده باغیشلا اوراسینا کاسوو سالیب گؤندریبلر باشیما. باشین توولاییب آیاغیندا کی ترلیک لری قاپینین آغزیندا چیخاردیب ایچری یه گئچنده منده اونون تفلیک ائتمه سیله آیاق قابی لاریمی چیغاردیب ایچه ریه گئچنده قالایچی داییمین سیزیلتیسن اتاغیندان ائشیدنده اوتاغا گئچیب داییمین دارما داغین اولموش دورموون یورقان دوشک ایچینده گؤرنده اؤزومو توتا بیلمه ییب اؤره کله نیب آغلادیم. قالایچی داییدا سیزیلدایا سیزیلدایا بارماغینین اوجونن منی اؤز یانینا چاغیردی. گئدیب یانیندا اوتوروب الین الیمه آلیب نه تهر سن؟ دئینده، چوخ قورخموش آداملار کیمی گؤزلرین بره لدیب قاشین یوخ نیشانه سیله اوسته ترپه دنده، حالینین یامان اولدوغون منه گؤستردی. آخی بیلیرسیز! کیشینین قورخوسوندان دیلی توتولوپ و هئچ اولماسا دانیشیب اؤره گینده بوشالدا بیلمیر. هر حالدا بیر آزحال احوال سروشاندان سونرا قالایچی دایی قاش گؤزنن جاوابلادی سورا گؤردیم بارماغینان گؤبکدن آشاغینی گؤستریر باشا دوشمه یینجه، دایی دوستومو چاغیریب دورومو بیلیندیرینده گؤردوم دایی دوستومون قاش قاباغی ساللاندی اؤز اؤزینه دئیینیب یامان یووزدئماغا باشلاییب آخسییا آخسییا گئدیب بیر له ین نن آفتافا گتیرنده ایشی آنلادیم. دئدیم داییم اوتانار دوردوم یولا دوشم، دایی دوستوم دئدی :من اوتوروب دورا بیلمیرم، قولوم قیچیم آغرییر،سن جاوانسان، بو گون دایی جانیوین زحمتی سننن اولسون! دئمه لی من یازیغین قدرینده قالایچی دایینین پوخون یوماقدا وارایمیش. داخی بو باره دانیشماغیم گلمیر هئچ سیزده سوروشمایین!بیر تک بونو دئمه لی یم کی داییم یئردن دورونجان دایی دوستوم بو آفتافا له ین ایشین منه تاپشیریب. چونکی دایی دوستوم دئییر: آخیرتی اولانلارین دونیاسی غمسیز اولماییب! دئییر او دونیادا غلمان اولماق ایسته سن، بو دونیادا دایی جانیوین پوخون یومالیسان!! بو تجریبه دن سونرا من بیر درین فیکره گئتمیشم. دئییرم ایشه باخ! شیخ جنابلارینین تؤره مه سی یئسین دویماسین. قالایچی مورتوضدا بیر تیکه چؤرک تاپماق ایچون قبیرده یاتماق زوروندا قالسین، انکیر منکیر اونوبیر ائششگه یوک چاتیب هردن بیر مینمگ ایچون ویریب یورقان دؤشه گه سالسینلار. خالقین دایی سیندان پولدان مالدان قالاندا، منه ده داییمین اورا بوراسین یوماق قالسین. ایسته ییرمده دردیمی سؤیله یم شیخ جنابلاری دئییر:قیسمت دن آرتیق یئماق اولماز!!
azb_Arab azb_Arab